Henover weekenden er ukendte gerningsmænd brudt ind i Det Gamle Røgeri i Hanstholm. Tyvene kom ind gennem en restaurantdør og tog for sig af retterne. De stjal ikke mindre end 180 kilo ål, 75 kilo laks og 30 kilo rejer. Det skriver tvmidtvest.dk. - Det er rigtig træls. Det tager for eksempel en hel uge at lave laks på den måde, som vi gør, siger Johnny Segato, der er medejer af røgeriet til tvmidtvest.dk. Tyvenes udbytte i ål løb op i 350 styk og de gik så grundigt til værks at de også stjal de fem ål, der lå i køledisken. Tyvekosterne beløber sig til en værdi på mellem 65.000 og 80.000 kroner og Det Gamle Røgeri kommer til at mangle dem. - Der er jo mange, der gerne vil have fisk på påskebordet, så vi skal hurtigt have skaffet nogle nye, siger Johnny Segato til tvmidtvest.dk.
Hanstholm Røgeri var i løbet af weekenden udsat for tyveri. Ukendte gerningsmænd slap af sted med fisk for på mod 80.000 kroner.